**Cântec de leagăn**

*Andrei Șerbănescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prin pădure, puiul mamii,

trece-vom desculți la noapte,

Ghimpele să ne trosnească

sub picioare și sub coate.

Fiarele din codrul negru,

poteci să ne bată-n cale,

Spre-a pământului răceală

să ne care pe spinare.

Peste dealuri, puiul mamii,

trece-vom singuri la noapte,

Lupii să ne țină urma

și mirosul de departe.

Precum rândunica-și mână

puișorii-n culmi înalte,

Ielele-n somnuri eterne

împreună să ne poarte.

Peste Argeș, puiul mamii,

trece-vom în miez de noapte,

Frigul să-mi rupă basmaua

pentru zestrele furate.

De-ți vor fi genele grele,

să nu plângi, iubitul meu,

Că aproape e odihna

robilor lui Dumnezeu.

Prin pustiuri, puiul mamii,

trece-vom desculți la noapte,

Șapte domnițe în negru

către casă să ne poarte.

Hăinuțele să ți le schimbe

și de somn toate să-ți cânte,

Încredințându-ți plânsetul

pământului, să te asculte.